b'\n_START_ARTICLE_\nAkadas\n_START_PARAGRAPH_\nAkadas (\xc5\xa1umer\xc5\xb3 kalba: Agade) buvo miestas centrin\xc4\x97je Mesopotamijoje. III t\xc5\xabkst. pr.m.e. pabaigoje Akadas tapo Sargono sukurtos Akado imperijos sostine. V\xc4\x97liau Akadas buvo Babilonijos imperijos \xc5\xa1iaurin\xc4\x97s dalies administraciniu centru._NEWLINE_Valstyb\xc4\x99 \xc4\xafk\xc5\xabr\xc4\x97 klajokli\xc5\xb3 akad\xc5\xb3 gentys, kurios Mesopotamijos \xc5\xa1iaur\xc4\x97je \xc4\xafsik\xc5\xabr\xc4\x97 IV t\xc5\xabkst. pr. m. e. \xc4\x8cia jos at\xc4\x97jo grei\xc4\x8diausiai per Sirij\xc4\x85. Iki u\xc5\xbeimant j\xc4\xaf Sargonui tur\xc4\x97jo antraeil\xc4\x99 reik\xc5\xa1m\xc4\x99. Savo galios vir\xc5\xa1\xc5\xabn\xc4\x99 Akadas pasiek\xc4\x97 tarp XXIV ir XXII a. pr. m. e., po Sargono Did\xc5\xbeiojo u\xc5\xbekariavim\xc5\xb3. Sargonui nukariavus \xc5\xa1umer\xc5\xb3 miestus susik\xc5\xabr\xc4\x97 imperija, kuri laikoma pirm\xc4\x85ja \xc5\xbemonijos istorijoje. Sargono imperija gyvavo daugiau nei \xc5\xa1imtmet\xc4\xaf. Suiro d\xc4\x97l nuolatini\xc5\xb3 klajokli\xc5\xb3 puldin\xc4\x97jim\xc5\xb3._NEWLINE_Sargonui suk\xc5\xabrus imperij\xc4\x85 Akado reik\xc5\xa1m\xc4\x97 taip i\xc5\xa1augo, kad Akadu visa Auk\xc5\xa1tutin\xc4\x97 Mesopotamija vadinta dar ilgai po to, kai pats miestas nustojo egzistuoti. D\xc4\x97l Akado imperijos kalbin\xc4\x97s asimiliacijos politikos Akado vardu pavadintas ir vyraujantis ryt\xc5\xb3 semit\xc5\xb3 kalbos dialektas\xc2\xa0\xe2\x80\x93 akad\xc5\xb3 kalba.\n_START_SECTION_\nLokalizacija\n_START_PARAGRAPH_\nNaujosios Babilono karalyst\xc4\x97s ir Persijos laikais (VI-V a. pr. m. e.) miesto vieta dar buvo \xc5\xbeinoma, ta\xc4\x8diau v\xc4\x97liau pamir\xc5\xa1ta ir iki \xc5\xa1iol gin\xc4\x8dytina. Tiksli vieta n\xc4\x97ra \xc5\xbeinoma, ta\xc4\x8diau miestas grei\xc4\x8diausiai buvo \xc4\xaf rytus nuo Tigro, ma\xc5\xbedaug tarp dabartini\xc5\xb3 Samaros ir Bagdado miest\xc5\xb3, Ki\xc5\xa1o arba Siparo nome.'